Leikurinn gegn Ungverjum á Evrópumóti karla í handknattleik í dag er mikilvægur fyrir margra hluta sakir . Vinni Ísland þá fer Ísland með tvö stig í milliriðil og er þá tveimur stigum á undan Ungverjalandi , sem er í kapphlaupi við Íslendinga og fleiri um að komast í undankeppni Ólympíuleikanna í apríl . Vinni Ungverjar snýst dæmið við og þeir fara þá með tvö stig í milliriðil en Ísland ekkert . Skýringin er sú að liðin taka ekki með sér stigin gegn liðunum sem ekki komast áfram . Í því tilfelli væru það Danir og Rússar en ljóst er að Rússar munu sitja eftir . Fari svo að Ísland og Ungverjaland geri jafntefli fara þau með sitt stigið hvort í milliriðil og Danir sitja eftir . Þá væru Ungverjarnir búnir að safna fjórum stigum í riðlinum en Danir geta í besta falli náð þremur stigum með því að vinna Rússa . Ísland og Ungverjaland tækju þá með sér hvort sitt stigið , jafnvel þótt Ísland verði þá í efsta sæti riðilsins með fimm stig af þeim ástæðum sem áður var minnst á . Ungverjaland vann Rússland með eins marks mun og sá leikur þróaðist á allt annan hátt en leikur Íslands og Rússlands . Ungverjar höfðu frumkvæðið gegn Dönum lengi vel en tókst ekki að landa sigri og liðin gerðu jafntefli , 24 : 24 . Vörn og markvarsla virtist vera í góðu lagi hjá Ungverjum gegn Dönum . Segja má að liðið hafi varist Dönum enn betur en Íslendingar gerðu en sóknarleikur Ungverja gegn Dönum var ekki eins góður og sóknarleikur Íslands gegn Dönum . Karlalandslið Íslands og Ungverjalands hafa mæst glettilega oft á stórmótum en þessi lið hafa oft verið á svipuðu getustigi . Fyrst mættust þjóðirnar á stórmóti árið 1958 þegar Ísland var með í fyrsta skipti á HM og Ungverjar unnu 19:16 . Ekki verður hjá því komist að nefna þá staðreynd að Ungverjar hafa tvívegis slegið Íslendinga út í 8 - liða úrslitum á stórmótum eftir mikla spennuleiki . Í báðum tilfellum hafði Ísland spilað mjög vel . Annars vegar á HM í Japan 1997 og hins vegar á Ólympíuleikunum í London 2012 . Íslendingar hafa líka oft haft betur í viðureignum liðanna . Í fyrsta leiknum á HM 2011 vann Ísland góðan sigur og sigurinn á HM 1993 var sætur eftir frábæran lokakafla . Þá vann Ísland einnig sigur á Ungverjalandi þegar HM fór fram á Íslandi 1995 þótt niðurstaðan í mótinu hafi verið vonbrigði . Einn mikilvægasti sigurinn gegn Ungverjalandi kom líklega á ÓL 1992 en þá lék Ísland um verðlaun í framhaldinu . Hér hafa nokkur dæmi verið nefnd um sigra og ósigra gegn Ungverjum en er ekki tæmandi upptalning .